**Noteikumu projekta „Grozījumi Ministru kabineta 2009.gada 22.decembra noteikumos Nr.1643 “Kārtība, kādā piešķir un izmaksā pabalstu aizbildnim par bērna uzturēšanu””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabinets 2015.gada 9.martā ar rīkojumu Nr.114 atbalstīja koncepciju “Par adopcijas un ārpusģimenes aprūpes sistēmu pilnveidošanu” (turpmāk – Koncepcija). Saskaņā ar šā rīkojuma 3.punktu nolemts jautājumu par papildu valsts budžeta līdzekļu piešķiršanu Labklājības ministrijai (turpmāk – Ministrija) adopcijas un ārpusģimenes aprūpes sistēmu pilnveidošanai izskatīt Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām likumprojekta “Par valsts budžetu 2016.gadam” un likumprojekta “Par vidēja termiņa budžeta ietvaru 2016., 2017. un 2018.gadam” sagatavošanas un izskatīšanas procesā atbilstoši valsts budžeta finansiālajām iespējām. Ņemot vērā, ka papildu valsts budžeta līdzekļi 2016.gadā netika piešķirti, Ministrija atkārtoti virzīja jautājumu par papildu valsts budžeta līdzekļu piešķiršanu 2017.gadā.  Atbilstoši Ministru kabineta 2016.gada 16.augusta sēdes protokollēmuma Nr.40 59.§ 2.punktam atbalstīts priekšlikums Ministrijas jaunajai politikas iniciatīvai „Alternatīvo ģimenes aprūpes formu attīstība”, proti, atbalstīta finansējuma piešķiršana Koncepcijā paredzēto pasākumu īstenošanai 2017.-2019.gadā ik gadu 4 869 889 euro apmērā, no kuriem 4 130 318 euro ik gadu ir paredzēti pabalsta aizbildnim par bērna uzturēšanu apmēra palielināšanai. Vienlaikus atbilstoši šā protokollēmuma 17.punktam paredzēts jautājumu par papildu finansējuma apjomu 2018.gadā un turpmākajos gados Ministrijai pasākumam „Alternatīvo ģimenes aprūpes formu attīstība” skatīt, sagatavojot likumprojektu „Par valsts budžetu 2018.gadam” un likumprojektu „Par vidēja termiņa budžeta ietvaru 2018., 2019. un 2020.gadam”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijā spēkā esošais vecāku un bērnu attiecību tiesiskais regulējums ir vērsts uz to, lai nodrošinātu bērnam ģimenes jeb vecāku aprūpi. [Bērnu tiesību aizsardzības likuma](http://likumi.lv/ta/id/49096-bernu-tiesibu-aizsardzibas-likums) [26.panta](http://likumi.lv/ta/id/49096-bernu-tiesibu-aizsardzibas-likums#p26) pirmā daļa nosaka, ka ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Latvijā alternatīva vecāku aprūpei (aprūpei ģimenē) līdz brīdim, kad bērns varēs atgriezties pie saviem vecākiem, tiks adoptēts vai sasniegs pilngadību, ir ārpusģimenes aprūpe, t.i., aprūpe pie aizbildņa, audžuģimenē vai bērnu aprūpes iestādē.  Aizbildņa iecelšanas kārtību un viņa pienākumus pret bērnu nosaka [Civillikums](http://likumi.lv/ta/id/225418-civillikums), [Bāriņtiesu likums](http://likumi.lv/ta/id/139369-barintiesu-likums), kā arī Ministru kabineta2006.gada 19.decembra noteikumi Nr.1037  „Bāriņtiesu darbības noteikumi”.  Saskaņā ar [Civillikuma](http://likumi.lv/ta/id/225418-civillikums) [222.pantu](http://likumi.lv/ta/id/225418-civillikums#p222) bez vecāku aizgādības palikušam bērnam ieceļams aizbildnis, kas atvieto saviem aizbilstamajiem vecākus un pārstāv bērnu personiskajās un mantiskajās attiecībās.  Atbilstoši [Civillikumā](http://likumi.lv/ta/id/225418-civillikums) noteiktajam aizbildņa amats ir sabiedrisks pienākums. Ja persona ir iecelta par aizbildni, no aizbildņa pienākumu pildīšanas tai nav tiesību atteikties bez likumiska iemesla (piemēram, ja iemesls ir darbs, ar kuru grūti savienot aizbildņa pienākumus; lasīt vai rakstīt neprašana; vairāk kā sešdesmit gadu vecums; liela ģimene; nabadzība; slimība, kas traucē pienācīgi izpildīt aizbildņa pienākumus u.c.).  Pēc Valsts bērnu tiesību aizsardzības inspekcijas apkopotajiem bāriņtiesu datiem uz 2015.gada 31.decembri aizbildnība bija nodibināta 4 620 bērniem jeb 63% no ārpusģimenes aprūpē esošajiem bērniem. Kopējais aizbildņu skaits 2015.gada 31.decembrī bija 3 757. Valsts bērnu tiesību aizsardzības inspekcijas 2015.gada dati liecina, ka aizbildņu lielākā daļa jeb 77% personu, kuras ir uzņēmušās aizbildņa pienākumu pildīšanu, ir bērnu radinieki, tai skaitā puse (51%) bērnu atrodas vecvecāku aprūpē, bet pārējie atrodas vecāku brāļu, māsu vai citu radinieku aprūpē. Tas nozīmē, ka pārsvarā bērniem, kuri palikuši bez vecāku gādības un kuriem tiek iecelts aizbildnis, tas tiek atrasts no tuvu radinieku vidus. Savukārt 23% gadījumu bērni aizbildnībā nonāca pie personām, kas bērnam ir bijušas tuvas, pirms bērns palicis bez vecāku gādības, vai par aizbildni tika ieceltas personas, kuras nav bērna radinieki un kuras bērns nav pazinis pirms nonākšanas ārpusģimenes aprūpē.  Saskaņā ar [Civillikuma](http://likumi.lv/ta/id/225418-civillikums) [252.pantu](http://likumi.lv/ta/id/225418-civillikums#p252) aizbildņi atvieto saviem aizbilstamajiem vecākus. Tāpat aizbildnim ir pienākums sevišķi gādāt par sava aizbilstamā audzināšanu ar tādu pašu rūpību, ar kādu apzinīgi vecāki gādātu par sava bērna audzināšanu. Turklāt aizbilstamā uzturam var izlietot vienīgi nepieciešamo, sedzot patēriņu no viņa mantas ikgadīgiem ienākumiem un vispār samērojot ar tiem visus izdevumus, lai daļa no šiem ienākumiem, ja vien iespējams, katru gadu ietaupītos. Šaubu gadījumos aizbildnis lūdz bāriņtiesas padomu, kura, raugoties pēc apstākļiem, sašaurina liekos izdevumus un cenšas atrast līdzekļus iztrūkuma segšanai. Ja iztikas līdzekļi ir trūcīgi, īpaši ja aizbilstamais izrāda sevišķas spējas, ko ir lietderīgi attīstīt, izdevumu segšanai var izlietot arī daļu no viņa kapitāla, bet tikai ar bāriņtiesas piekrišanu. Ja trūkst aizbilstamā līdzekļu viņa uzturam, aizbildnim nav pienākums aizbilstamo uzturēt uz sava rēķina (Civillikuma 255.-258.pants).  Saskaņā ar Valsts sociālo pabalstu likuma 9.pantu no valsts pamatbudžeta līdzekļiem aizbildnim izmaksā pabalstu par bērna uzturēšanu, bet saskaņā ar likuma 10.pantu – atlīdzību par aizbildņa pienākumu pildīšanu. Abus maksājumus piešķir un izmaksā Valsts sociālās apdrošināšanas aģentūra (turpmāk – VSAA).  Atbilstoši Ministru kabineta [2009. gada 22.decembra noteikumu Nr.1643 “Kārtība, kādā piešķir un izmaksā pabalstu aizbildnim par bērna uzturēšanu”](http://m.likumi.lv/doc.php?id=202947) (turpmāk – Noteikumi) 2.punktam pabalsta apmērs ir 45,53 euro mēnesī par katru aizbildnībā esošo bērnu. Jāatzīmē, ka pabalsts aizbildnim bērna uzturēšanai ir ievērojami mazāks nekā valsts noteiktais minimālais apmērs pabalstam bērna uzturēšanai audžuģimenē – 2016.gadā tas ir tikai 49% no pabalsta apmēra, kāds noteikts bērnam līdz 7 gadu vecuma sasniegšanai, vai 41% no noteiktā pabalsta apmēra par bērnu vecumā no 7-18 gadu vecuma sasniegšanai.  Pabalsta apmērs, kura mērķis ir nodrošināt uzturēšanas izdevumu segšanu aizbildnībā esoša bērna uzturēšanai un kurš nav mainījies kopš 90-to gadu beigām, ievērojot faktisko patēriņa cenu kāpumu, ir nepietiekams, un tas nespēj segt bērna uzturēšanai nepieciešamos izdevumus. 2008.gadā veiktajā pētījumā "Ārpusģimenes aprūpes (ārpusģimenes aprūpes iestādes, audžuģimenes, aizbildnība) un adopcijas sistēmas izpēte un ieteikumi tās pilnveidošanai" (<http://www.lm.gov.lv/upload/berns_gimene/arpusgimene/arpugimene_izpete.pdf>) tika konstatēts, ka aizbildnībā esoša bērna uzturam ir nepietiekams finansējums, kas neļauj nodrošināt aprūpē ņemtā bērna pamatvajadzības. Attiecīgi bērna uzturs pārsvarā ir jānodrošina aizbildnim, un bērna primāro vajadzību apmierināšanai tiek tērēta arī atlīdzība par aizbildņa pienākumu pildīšanu. Ņemot vērā minēto un to, ka puse iecelto aizbildņu ir bērna vecvecāki, īpaši būtiski ir noteikt tādu uzturlīdzekļu apmēru par aizbildnībā esošajiem bērniem, lai vecvecāki, kuri nereti ir pensionāri, spētu uzturēt bērnu un nodrošināt vismaz viņa pamatvajadzības.  Tādējādi atbilstoši Koncepcijā atbalstītajam risinājumam paredzēts turpmāk pabalstu bērna uzturēšanai noteikt vienādā apmērā gan audžuģimenē, gan aizbildnībā esošiem bērniem.  1.Līdz ar to noteikumu projekts paredz no 2017.gada 1.janvāra pabalstu aizbildnim bērna uzturēšanai noteikt analoģisku minimālo uzturlīdzekļu apmēram, kādu ik mēnesi ir tiesības saņemt katram bērnam no katra sava vecāka neatkarīgi no vecāka mantas stāvokļa atbilstoši Ministru kabineta 2013.gada 15.janvāra noteikumiem Nr.37 "[Noteikumi par minimālo uzturlīdzekļu apmēru bērnam](http://likumi.lv/ta/id/254128-noteikumi-par-minimalo-uzturlidzeklu-apmeru-bernam)". Tādējādi pabalsta apmērs bērna uzturam nosakāms divkāršā (abiem vecākiem kopā jānodrošina uzturlīdzekļi dubultā apmērā) valstī noteiktā minimālo uzturlīdzekļu apmērā bērnam atkarībā no vecuma:  • katram bērnam no viņa piedzimšanas līdz 7 gadu vecuma sasniegšanai - 25% apmērā no Ministru kabineta noteiktās minimālās mēneša darba algas (2017.gadā – 95 euro, ievērojot plānoto minimālās darba algas apmēru – 380 euro);  • katram bērnam no 7 gadu vecuma sasniegšanas līdz 18 gadu vecuma sasniegšanai - 30% apmērā no Ministru kabineta noteiktās minimālās mēneša darba algas (2017.gadā – 114 euro, ievērojot plānoto minimālās darba algas apmēru – 380 euro).  Vienlaikus, lai VSAA varētu veikt nepieciešamās izmaiņas informācijas sistēmās, paredzēts pārejas periods, proti, personai, kurai pabalsts piešķirts līdz 2016.gada 31.decembrim un tā izmaksa nepārtraukti turpinās pēc 2017.gada 1.janvāra, VSAA no 2017.gada 1.janvāra pārrēķinās pabalsta apmēru, nosakot to apmērā, kāds noteikts no 2017.gada 1.janvāra, un starpību izmaksās ne vēlāk kā līdz 2017.gada 1.jūlijam.  2.Valsts sociālie pakalpojumi saistībā ar apgādnieka zaudējumu tiek sniegti atbilstoši likumam “Par valsts pensijām”, Valsts sociālo pabalstu likumam un likumam „Par obligāto sociālo apdrošināšanu pret nelaimes gadījumiem darbā un arodslimībām”. Saskaņā ar likumā “Par valsts pensijām” noteikto, lai sniegtu atbalstu darba nespējīgiem ģimenes locekļiem viņu apgādnieka nāves gadījumā, valsts piešķir apgādnieka zaudējuma pensiju, ko aprēķina, ņemot vērā mirušā apgādnieka iespējamo vecuma pensiju. Ja personai nav tiesību saņemt apgādnieka zaudējuma pensiju, jo par apgādnieku nav maksātas sociālās apdrošināšanas iemaksas, atbilstoši Valsts sociālo pabalstu likuma 13.panta pirmajā daļā noteiktajam persona saņem valsts sociālā nodrošinājuma pabalstu. Savukārt bērnam, kura apgādnieka nāves cēlonis ir nelaimes gadījums darbā vai arodslimība, tiek piešķirta atlīdzība par apgādnieka zaudējumu atbilstoši likumā „Par obligāto sociālo apdrošināšanu pret nelaimes gadījumiem darbā un arodslimībām” norādītajam.  Šobrīd atbilstoši noteikumu 3.punktam gadījumā, ja par bērnu ir piešķirta pensija par apgādnieka zaudējumu, valsts sociālā nodrošinājuma pabalsts apgādnieka zaudējuma gadījumā, uzturlīdzekļi no Uzturlīdzekļu garantiju fonda vai ģimenes valsts pabalsts, izmaksājamo pabalstu samazina par attiecīgo summu. Izņēmums ir atsevišķi pabalsti, par kuriem izmaksājamā pabalsta bērna uzturam apmērs netiek samazināts, piemēram, par piemaksu pie ģimenes valsts pabalsta, valsts atbalstu ar celiakiju slimiem bērniem, apdrošināšanas atlīdzību apgādnieka zaudējuma gadījumā u.c.  Lai nodrošinātu vienlīdzīgu attieksmi pret visiem aizbildņiem, kuru aizbilstamajiem ir piešķirti sociālie pakalpojumi saistībā ar apgādnieka zaudējumu, noteikumu projekts arī paredz, ka pabalstu aizbildnim par bērna uzturēšanu samazina arī par apdrošināšanas atlīdzību par apgādnieka zaudējumu (analoģiski kā attiecībā uz gadījumiem, kad ir piešķirta pensija par apgādnieka zaudējumu vai valsts sociālā nodrošinājuma pabalsts apgādnieka zaudējuma gadījumā).  3.Spēkā esošā noteikumu 4.punkta redakcija, kas paredz, ka Uzturlīdzekļu garantiju fonda administrācija lēmumu par uzturlīdzekļu izmaksu nosūta VSAA, ir novecojusi. 2013.gadā tika noslēgta starpresoru vienošanās par datu apmaiņu starp VSAA un Uzturlīdzekļu garantiju fonda administrāciju, kurā detalizēti atrunāts nododamo datu apjoms un kartība. Līdz ar to noteikumu projekts paredz tehniski precizēt 4.punktu. lai noteiktu informācijas apmaiņas kārtību starp VSAA un Uzturlīdzekļu garantiju fonda administrāciju.  Vienlaikus noteikumu projekta 5.punkts tiek papildināts, lai noteiktu, ka gadījumos, kad tiek pārtraukta uzturlīdzekļu izmaksas no uzturlīdzekļu garantijas fonda, pabalsts aizbildnim par bērna uzturēšanu ir jāpārrēķina ar dienu, ar kuru ir pārtraukta uzturlīdzekļu izmaksa.  4.Saskaņā ar likuma „Par valsts sociālo apdrošināšanu” 26.1pantu (atbilstoši 2015.gada 12.marta grozījumiem) ir noteikta visu VSAA administrēto pakalpojumu pieprasīšanas kārtība, paredzot, ka pakalpojumu var pieprasīt personīgi vai elektroniski, nosūtīt pa pastu vai iesniegt ar pilnvarotās personas starpniecību, vai izmantojot portālu [www.latvija.lv](http://www.latvija.lv). Līdz ar to noteikumu projekts paredz svītrot noteikumu 11.1punktu, kas paredz, ka pieprasījumu par pabalsta piešķiršanu VSAA var iesniegt arī elektroniska dokumenta formā atbilstoši normatīvajiem aktiem par elektronisko dokumentu noformēšanu vai nosūtīt pa pastu. |
| 3. | Projekta izstrādē iesaistītās institūcijas | Noteikumu projekta izstrādes laikā notika konsultēšanās ar VSAA un Uzturlīdzekļu garantiju fonda administrāciju. Tāpat notika konsultēšanās ar sociālajiem partneriem, proti, plānotās izmaiņas noteikumos pieņemtas zināšanai Nacionālās trīspusējās sadarbības padomes Sociālās drošības apakšpadomes sēdē š.g. 25.augustā. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tieši ietekmē aizbildnībā esošus bērnus. **Pēc** Valsts bērnu tiesību aizsardzības inspekcijas apkopotajiem bāriņtiesu datiem par aizbildnībā esošiem bērniem 2015.gadā aizbildnībā atradās 4 620 bērni.  Atbilstoši VSAA datiem 2015.gadā faktiski pabalsts aizbildnim par bērna uzturēšanu tika izmaksāts 2 312 gadījumos (ņemot vērā, ka izmaksājamā pabalsta apmērs tiek samazināts par citām bērnam veiktajām izmaksām). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemainīs sabiedrības grupu un institūciju tiesības un pienākumus.  Noteikumu projektā paredzētais tiesiskais regulējums par informācijas apmaiņu starp Uzturlīdzekļu garantiju fonda administrāciju un VSAA pēc būtības nav jauns pienākums, un noteikumu projekts tikai precizē informācijas apmaiņas kārtību, jo esošais tiesiskais regulējums ir novecojis. |
| 3. | Administratīvo izmaksu monetārs novērtējums | Noteikumu projekts nerada papildus ietekmi uz administratīvajām izmaksām. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III.** **Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016** | | Turpmākie trīs gadi (*euro*) | | |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā salīdzinot ar valsts budžetu kārtējam gadam | izmaiņas salīdzinot ar kārtējo gadu | izmaiņas salīdzinot ar kārtējo gadu | izmaiņas salīdzinot ar kārtējo gadu |
| **1** | **2** | **3** | **4** | **5** | **6** |
| 1. Budžeta ieņēmumi: | 985 814 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 985 814 | 0 | 0 | 0 | 0 |
| 20.01.00 „Valsts sociālie pabalsti”, t.sk.: | 985 814 | 0 | 0 | 0 | 0 |
| * vispārējā kārtībā sadalāmā dotācija no vispārējiem ieņēmumiem (EKK 21710) | 985 814 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 985 814 | 0 | +4 130 318 | +4 130 318 | +4 130 318 |
| 2.1. valsts pamatbudžets | 985 814 | 0 | +4 130 318 | +4 130 318 | +4 130 318 |
| 20.01.00 „Valsts sociālie pabalsti”, t.sk.: | 985 814 | 0 | +4 130 318 | +4 130 318 | +4 130 318 |
| * sociālie pabalsti (EKK 6000), t.sk.: | 985 814 | 0 | +4 130 318 | +4 130 318 | +4 130 318 |
| *Pabalsts aizbildnim par bērna uzturēšanu* | 985 814 | 0 | +4 130 318 | +4 130 318 | +4 130 318 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | -4 130 318 | -4 130 318 | -4 130 318 |
| 3.1. valsts pamatbudžets | 0 | 0 | -4 130 318 | -4 130 318 | -4 130 318 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)\* | **x** | 0 | 0 | 0 | 0 |
| 5. Precizēta finansiālā ietekme: | **x** | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | | | | |
| 6.1. Detalizēts ieņēmumu aprēķins | \* Atbilstoši Ministru kabineta 16.08.2016. sēdes protokollēmuma Nr.40 59.§ 2.punktam atbalstīti priekšlikumi papildu finansējumam Labklājības ministrijas jaunajai politikas iniciatīvai „Alternatīvo ģimenes aprūpes formu attīstība” 2017.-2019.gadā ik gadu 4 869 889 euro apmērā, no kuriem 4 130 318 euro paredzēti pabalsta aizbildnim par bērna uzturēšanu apmēra palielināšanai.  Finansējums iekļauts Labklājības ministrijas pamatbudžeta maksimāli pieļaujamos valsts budžeta izdevumu kopējos apjomos 2017., 2018. un 2019.gadam, kā arī likumprojektā “Par valsts budžetu 2017.gadam” un likumprojektā “Par vidēja termiņa budžeta ietvaru 2017., 2018. un 2019.gadam”.  **Pabalsts aizbildnim bērna uzturam**  PēcValsts bērnu tiesību aizsardzības inspekcijas apkopotajiem bāriņtiesu datiem par aizbildnībā esošiem bērniem 2012.gadā aizbildnībā atradās 5 051 bērns, 2013.gadā - 4 946, 2014.gadā – 4 831, bet 2015.gadā – 4 620 bērni.  Pabalsta saņēmēju skaits atšķiras no bērnu skaita aizbildnībā, jo gadījumā, ja par bērnu ir piešķirta pensija par apgādnieka zaudējumu, valsts sociālā nodrošinājuma pabalsts apgādnieka zaudējuma gadījumā, uzturlīdzekļi no Uzturlīdzekļu garantiju fonda vai ģimenes valsts pabalsts, izmaksājamo pabalstu samazina par attiecīgo summu. Līdz ar to par daļu aizbildnībā esošo bērnu pabalsts aizbildnim bērna uzturam netiek maksāts.  Atbilstoši Valsts sociālās apdrošināšanas aģentūras statistikas datiem 2015.gadā faktiski izmaksājamo pabalstu skaits bija 2 312. Daļā gadījumu pabalsts netika izmaksāts, jo par bērnu tika izmaksāta pensija par apgādnieka zaudējumu, valsts sociālā nodrošinājuma pabalsts apgādnieka zaudējuma gadījumā, uzturlīdzekļi no Uzturlīdzekļu garantiju fonda vai ģimenes valsts pabalsts. Pabalsta apmēra palielināšanās rezultātā attiecīgi pieaugs bērnu skaits, kuriem būs tiesības uz pabalstu. Tiek pieņemts, ka pabalsta aizbildnim par bērna uzturēšanu saņēmēju skaits salīdzinājumā ar budžetā bāzē plānoto 2017.gadā palielinātos par 1781, 2018.gadā – par 1828, bet 2019.gadā – par 1863.  Atbilstoši budžeta bāzes projektam Labklājības ministrijas valsts pamatbudžeta programmā 20.01.00 „Valsts sociālie pabalsti” izdevumi, vidējais apmērs un pabalsta aizbildnim par bērna uzturēšanu saņēmēju skaits plānots:   |  |  |  |  | | --- | --- | --- | --- | |  | **2017** | **2018** | **2019** | | Saņēmēju skaits, vid. mēnesī | 1 922 | 1 857 | 1 809 | | Pabalsta apmērs, vid. mēnesī | 30.11 | 30.11 | 30.11 | | Izdevumi, *euro* | 694 461 | 670 978 | 653 628 |     Ņemot vērā Valsts bērnu tiesību aizsardzības inspekcijas apkopotos bāriņtiesu datus par aizbildnībā esošiem bērniem un to sadalījumu pa vecuma grupām līdz 3 gadiem, no 4-12 gadiem, no 13-17 gadiem, pēc Labklājības ministrijas aprēķiniem vecumā līdz 6 gadiem varētu atrasties 28,57% bērnu un vecumā no 7-17 gadiem –71,43% bērnu.  Pabalsta apmērs atbilst no 2017.gada minimālo uzturlīdzekļu apmēram, kāds noteikts bērnam: līdz 7 gadu vecuma sasniegšanai – 25% no minimālās mēneša darba algas jeb 95 *euro*; no 7 līdz 18 gadu vecuma sasniegšanai – 30% no mēneša minimālās darba algas jeb 114 *euro* (atbilstoši plānotajam minimālās algas apmēram 2017.gadā – 380 *euro*).   |  |  |  |  | | --- | --- | --- | --- | |  | ***2017*** | | | | *Apmērs vid. mēnesī (euro)* | *Skaits vid.mēn.* | *Izdevumi (euro)* | | **Izdevumi kopā** | **108.58** | **3 703** | **4 824 779** | | *tai skaitā par bērnu vecumā:* |  |  |  | | *Līdz 6 gadiem (ieskaitot)* | *95* | *1 058* | *1 206 195* | | *No 7-17 (ieskaitot) gadiem* | *114* | *2 645* | *3 618 584* | | ***Papildus nepieciešams salīdzinājumā ar budžetā plānoto\**** |  |  | ***4 130 318*** |  |  |  |  |  | | --- | --- | --- | --- | |  | ***2018*** | | | | *Apmērs vid. mēnesī (euro)* | *Skaits vid.mēn.* | *Izdevumi (euro)* | | **Izdevumi kopā** | **108.58** | **3 685** | **4 801 296** | | *tai skaitā par bērnu vecumā:* |  |  |  | | *Līdz 6 gadiem (ieskaitot)* | *95* | *1 053* | *1 200 324* | | *No 7-17 (ieskaitot) gadiem* | *114* | *2 632* | *3 600 972* | | ***Papildus nepieciešams salīdzinājumā ar budžetā plānoto\**** |  |  | ***4 130 318*** |  |  |  |  |  | | --- | --- | --- | --- | |  | ***2019*** | | | | *Apmērs vid. mēnesī (euro)* | *Skaits vid.mēn.* | *Izdevumi (euro)* | | **Izdevumi kopā** | **108.57** | **3 672** | **4 783 946** | | *tai skaitā par bērnu vecumā:* |  |  |  | | *Līdz 6 gadiem (ieskaitot)* | *95* | *1 049* | *1 195 987* | | *No 7-17 (ieskaitot) gadiem* | *114* | *2 623* | *3 587 960* | | ***Papildus nepieciešams salīdzinājumā ar budžetā plānoto\**** |  |  | ***4 130 318*** |   \* *Papildus nepieciešamie izdevumi LM pamatbudžeta apakšprogrammā 20.01.00**„Valsts sociālie pabalsti”****.*** | | | | |
| 6.2. Detalizēts izdevumu aprēķins |
| 7. Cita informācija | Atbilstoši Ministru kabineta 2016.gada 16.augusta sēdes protokola Nr.40 59.§ 2.punktam papildu finansējums Labklājības ministrijas jaunajai politikas iniciatīvai „Alternatīvo ģimenes aprūpes formu attīstība” atbalstīts 2017.-2019.gadā ik gadu 4 869 889 *euro* apmērā, no kuriem 4 130 318 *euro* paredzēti pabalsta aizbildnim par bērna uzturēšanu apmēra palielināšanai. Izmaiņu informācijas sistēmās veikšanu VSAA nodrošinās Labklājības ministrijas jaunajai politikas iniciatīvai „Alternatīvo ģimenes aprūpes formu attīstība” 2017.gadam piešķirto līdzekļu (108 000 euro) ietvaros.  Minēto papildu finansējumu Labklājības ministrija ir iestrādājusi pamatbudžeta un speciālā budžeta maksimāli pieļaujamo izdevumu kopapjomā 2017.-2019.gadam, kā arī likumprojektā “Par valsts budžetu 2017.gadam” un likumprojektā “Par vidēja termiņa budžeta ietvaru 2017., 2018. un 2019.gadam”.  Labklājības ministrija, sagatavojot pamatbudžeta un speciālā budžeta 2018.gada - 2020.gada bāzes prognozes, pastiprināti izvērtēs visus minēto pasākumu finansējuma ietekmējošos faktorus un, nepieciešamības gadījumā sniegs priekšlikumus bāzes izdevumu izmaiņām. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projekta virzība ir tieši saistīta tikai ar valsts budžeta likumprojektu, un Noteikumu projekts neprasa veikt izmaiņas citos spēkā esošajos tiesību aktos.  Vienlaikus papildus norādām, ka, lai nodrošinātu citu Koncepcijā plānoto pasākumu ieviešanu 2017.gadā, nepieciešami grozījumi:   1. likumā “Par valsts sociālo apdrošināšanu” attiecībā uz sociālās apdrošināšanas iemaksām no valsts pamatbudžeta arī invaliditātes apdrošināšanai par personām, kuras saņem atlīdzību par adoptējamā bērna aprūpi (virzīts vienotā paketē ar Finanšu ministrijas sagatavoto likumprojektu „Par valsts budžetu 2017.gadam”); 2. likumā “Par maternitātes un slimības apdrošināšanu” attiecībā uz [Darba likuma](http://likumi.lv/ta/id/26019-darba-likums) [155.panta](http://likumi.lv/ta/id/26019-darba-likums#p155) piektajai daļā noteiktā 10 kalendāra dienas ilgā atvaļinājumu apmaksu adoptētājiem (virzīts vienotā paketē ar Finanšu ministrijas sagatavoto likumprojektu „Par valsts budžetu 2017.gadam”); 3. Bērnu tiesību aizsardzības likumā attiecībā uz psiholoģiskā atbalsta sniegšanu (virzīts vienotā paketē ar Finanšu ministrijas sagatavoto likumprojektu „Par valsts budžetu 2017.gadam”); 4. Ministru kabineta 2009.gada 22.decembra noteikumos Nr.1643 “Kārtība, kādā piešķir un izmaksā pabalstu aizbildnim par bērna uzturēšanu” attiecībā uz pabalsta aizbildnim bērna uzturam apmēra palielināšanu (VSS-1020); 5. Ministru kabineta 2001.gada 5.jūnija noteikumos Nr.230 “Noteikumi par valsts sociālās apdrošināšanas obligātajām iemaksām no valsts pamatbudžeta un valsts sociālās apdrošināšanas speciālajiem budžetiem” attiecībā uz sociālās apdrošināšanas iemaksu objekta apmēra palielināšanu personām, kuras saņem atlīdzību par adoptējamā bērna aprūpi; 6. Ministru kabineta 2003.gada 11.marta noteikumos Nr.111 “Adopcijas kārtība” attiecībā uz potenciālo adoptētāju apmācībām pirms statusa piešķiršanas. |
| 2. | Atbildīgā institūcija | Labklājības ministrija |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2015.gada 9.martā Ministru kabinets ar rīkojumu Nr.114 apstiprināja Koncepciju, kuras izstrādes gaitā notika konsultācijas ar nevalstiskajām organizācijām, ar kurām Ministrija ir noslēgusi sadarbības līgumus, piemēram, biedrību “Latvijas SOS Bērnu ciematu asociācija”, biedrību “Attīstības centrs ģimenei”, Latvijas Audžuģimeņu biedrību, biedrību “Azote” un citām. Kopumā sabiedriskās organizācijas atzīst koncepcijas projektā ietvertās problēmas un risinājumus un atbalsta sistēmas pilnveidošanai piedāvātās izmaiņas, līdz ar to noteikumu projekta izstrādā nebija nepieciešams nodrošināt sabiedrības līdzdalību, jo tas paredz Koncepcijā ietverto pasākumu ieviešanu.  Noteikumu projekts tika izskatīts un pieņemts zināšanai Nacionālās trīspusējās sadarbības padomes Sociālās drošības apakšpadomes sēdē š.g. 25.augustā.  Līdz ar to papildus sabiedrības līdzdalības pasākumi nav īstenoti. |
| 2. | Sabiedrības līdzdalība projekta izstrādē |
| 3. | Sabiedrības līdzdalības rezultāti |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Pabalstu piešķiršanu un izmaksu nodrošinās VSAA esošo funkciju ietvaros. |
| 3. | Cita informācija | Nav. |

*Anotācijas V sadaļa – noteikumu projekts šo jomu neskar.*

Labklājības ministra vietā-

satiksmes ministrs U.Augulis

2016.12.05. 13:06

3241

Liepa 67021632

[Linda.Liepa@lm.gov.lv](mailto:Linda.Liepa@lm.gov.lv)